पाएं अपने शहर की ताज़ा ख़बरें और फ्री ई-पेपरडाउनलोड करें
चीन में 16 कोरोना वैक्सीन पर रिसर्च और डेवलपमेंट जारी है। 2 को मंजूरी मिल चुकी है। उसने कई छोटे देशों को यही वैक्सीन डोनेट की थीं, लेकिन अब फिलीपींस में चीन की साइनोफॉर्म वैक्सीन को लेकर विवाद हो गया है। दरअसल, फिलीपींस के राष्ट्रपति रोड्रिगो दुर्तेते ने कैमरों के सामने यही वैक्सीन लगवा ली और अब उनकी आलोचना हो रही है। इसके बाद उन्होंने देश के लोगों से अनअप्रूव्ड वैक्सीन लगवाने के लिए माफी मांगी है। इतना ही नहीं फिलीपींस सरकार ने चीन से इन वैक्सीन को वापस लेने को कह दिया है।
दिक्कत कहां हुई
चीन ने साइनोफॉर्म की 1 हजार वैक्सीन फिलीपींस को डोनेट की थीं। WHO के नियमों के अनुसार वैक्सीन बनाने वाले देश के अलावा इसे उस देश में भी मंजूरी मिलनी जरूरी है जहां ये सप्लाई हो रही है। साइनोफॉर्म को चीन में तो मंजूरी मिली, लेकिन फिलीपींस में अब तक इसे हरी झंडी नहीं मिली। राष्ट्रपति ने मीडिया के सामने बुधवार को यह वैक्सीन लगवा ली। इसके बाद उनका विरोध शुरू हो गया।
सही वैक्सीन भेजें
दुर्तेते ने बुधवार को ही आदेश दिया था कि जो लोग मास्क नहीं पहनेंगे, उन्हें सीधा जेल भेजा जाएगा। वैक्सीनेशन पर भी फोकस किया जा रहा है। लेकिन, उन्होंने खुद अपने देश में अब तक अनअप्रूव्ड वैक्सीन लगवा ली। आलोचना हुई तो अब माफी मांग रहे हैं। दुर्तेते ने कहा- मैंने बहुत बड़ी गलती की है। लोगों से अपील है कि वे मेरे रास्ते पर न चलें।
राष्ट्रपति ने चीन को भी सख्त मैसेज दिया। कहा- हम चीन की एम्बेसी को दान में मिली यह वैक्सीन लौटा रहे हैं। हमारे देश में इसको अप्रूवल नहीं मिला है। भविष्य में चीन सिर्फ वो ही वैक्सीन भेजे जो यहां अप्रूव्ड है। फिलीपींस में साइनोवैक वैक्सीन को अप्रूवल मिला है, लेकिन चीन ने साइनोफॉर्म वैक्सीन भेज दी। खास बात ये भी है कि अब तक WHO ने भी चीन की इन दोनों वैक्सीन को अप्रूवल नहीं दिया है।
यह वैक्सीन खतरनाक भी हो सकती है
पाकिस्तान और मलेशिया जैसे मुस्लिम देशों में भी लोग चीन की वैक्सीन लगवाने से डर रहे हैं। पाकिस्तान में तो चीनी वैक्सीन लगवाने के कुछ दिनों बाद प्रधानमंत्री ही पॉजिटिव हो गए थे। पाकिस्तान सरकार अब रूस की स्पुतनिक वैक्सीन खरीदने जा रही है। बहरहाल, दुर्तेते ने एक बयान में कहा- मेरे रास्ते पर मत चलिए। यह खतरनाक भी हो सकता है। मुझे अकेला ही रहने दीजिए जिसने यह वैक्सीन लगवाई है। आप लोग (आलोचक) सही कह रहे हैं, मैंने गलती की है और इसके लिए माफी मांगता हूं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva mag_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn